Vyf sterf in ongeluk aan Oos-RandDit taxi se wrak. Foto: Verskaf Vyf mense, onder wie twee kinders, is dood en een beseer in ŉ ongeluk Maandagaand in Kempton Park aan die Oos-Rand. Chitra Bodasing-Harduth, woordvoerder van ER24, het gesê die ongeluk het op die R24 plaasgevind toe die bestuurder van ŉ minibustaxi beheer oor die voertuig verloor en dit omgeslaan het. “Die voertuig het erge skade opgedoen. Twee vroue, ŉ man en twee kinders was reeds dood toe paramedici van verskeie nooddienste by die toneel opgedaag het,” het sy gesê. Een persoon het matige beserings opgedoen. Die pasiënt is op die toneel gestabiliseer en na ŉ nabygeleë hospitaal geneem vir verdere behandeling. Die oorsaak van die ongeluk is onbekend en word ondersoek.